Drie hooggeplaastes in hof oor ‘tenderbedrog’Argieffoto Drie hooggeplaaste staatsamptenare sal Dinsdagoggend in die Durbanse handelsmisdaadhof verskyn op aanklagte van bedrog, korrupsie en rampokkery. Brig. Hangwani Mulaudzi, woordvoerder van die Valke, het bevestig drie amptenare verbonde aan die Ethekwini-metromunisipaliteit sal saam in die beskuldigdebank wees. Die aanklagte hou verband met ŉ twyfelagtige R208 miljoen-tender in Durban se departement vir vaste afval waardeur diensverskaffers na bewering groot bedrae geld betaal is, maar geen dienste gelewer is nie. Vroeër vandeesmaand is nege mense, onder wie die departement se adjunkhoof, Robert Abbu (62), en die stad se verskaffingskettingbestuurder, Sandile Ngcobo (41), in hegtenis geneem op aanklagte van bedrog in verband met dieselfde tender. Hulle het reeds in die handelsmisdaadhof verskyn. Die ander beskuldigdes in die saak is diensverskaffers. Die drie amptenare sal na verwagting om 09:00 verskyn.